送石昌言知宿州
作者：蔡襄
朝代：宋

paragraphs: 符離封城古云望，扼控東南地形壯。
飛流金粟走舟車，鎮壓奸雄宿兵仗。
昌言才思才臺閣，聲名遠出風騷將。
倦直承明得守符，詔書遣臨士民上。
萬家裁製須得宜，譬若楩楠迎大匠。
京師從遊日月久，送君酒酣益惆悵。
人生豈效雞鶩羣，意在糠粱取甘養。
邊隅多故方急材，往往稠人拔公相。
吾儕有策空自奇，皎皎丹衷亦誰亮。
欲隨戎馬僅勝衣，强作文章還覆醤。
大都用置繫於時，丈夫未死固難量。
觥巡卷到君勿辭，行看岸下船頭放。
我今聯束若愁鷹，注目青雲思遠颺。
一麾當復泛隋渠，願君加數爲公釀。